钦定古今图书集成/明伦汇编/氏族典/第244卷 > 张商英
## 钦定古今图书集成/明伦汇编/氏族典/第244卷 > 张商英

按《宋史张商英传》：“商英，字天觉，蜀州新津人。负气俶
傥，豪视一世，辟知南川县。章惇荐诸王安石，因召对，
以检正中书礼房擢监察御史。台狱失，出劫盗，诏纠
察司劾治。商英遂摭院吏徇私事，语侵枢臣，谪监荆
南税。哲宗初，为开封府推官，屡诣执政求进，吕公著
不悦，出提点河东刑狱。哲宗亲政，召为右正言、左司”
谏。商英积憾元祐大臣不用己，极力攻之。崇宁初，为
翰林学士。蔡京拜相，商英雅与之善，适当制，过为褒
美。寻拜尚书右丞，转左丞，复与京议政不合，数诋京，
罢知亳州，入元祐党籍。大观四年，京逐，起知杭州，过
阙赐对，留为资政殿学士。顷之，除中书侍郎，遂拜尚
书右仆射。京久盗国柄，中外怨疾，见商英为政持平，
大革弊事，论者称之。有郭天信者，以方技隶太史。徽
宗潜邸时，尝言当履天位，自是稍眷宠之，商英因与
往来。事觉，御史中丞张克公疏击之，贬崇信军节度
副使，衡州安置。京遂复用。未几，太学诸生诵商英之
冤，京惧，乃乞令自便，复还故官。宣和三年卒。绍兴中，
赐谥“文忠。”